Papersnake/gushiwen huggingface dataset:
春夜饮女文宅大醉翌日病眩负黄怀季之约诗以识过
顾璘（明代）

东桥老人田野客，一生爱酒肠腹窄。春来忽到罗含家，银瓮盈盈摇琥珀。

倾壶便饮不须劝，连举兕觥过累百。据案狂歌惊四邻，但笑诸公太拘迫。

玉山欹仄夜方归，不寐坐倚平泉石。天明始觉中圣人，眼光错莫乱朱碧。

地如车轮忽旋转，欲立还惊足盘躄。黄公临垆复召我，安得奋飞生羽翮。

乃思旨酒古有戒，人生乐极终何益。
雄县
裘曰修（清代）

疏疏杨柳荡秋阴，瑟瑟西风飘客襟。人到中年易哀乐，地非吾土倦登临。

沙盘远戍三关险，浪拍危桥一水深。北际南垂大如许，夕阳千古此消沈。
题洪钧朋山水卷
刘璟（明代）

澄波不惊老蛟蛰，露白江空雁飞急。远山郁郁堆翠螺，林间蔀飞幽情多。

扁舟一叶来渔蓑，王孙不归奈尔何。晴窗披图意无限，挥毫重赋沧浪歌。
菊
弘历（清代）

早看冒雨复欺霜，争发深黄与浅黄。迅矣流阴催节物，中秋才过指重阳。
以新米作捞饭有感
虞俦（宋代）

老矣何妨受一廛，笑渠杨恽强歌田。
惊心赤地三年旱，慰眼黄云八月天。
他日江船来白粲，暂时水碓捣红鲜。
软炊香饭怜脾病，从此长斋绣佛前。
自武昌渡江宿大别
李贽（明代）

疏钟夜半落云房，今夕何由见武昌。流水有情怜我老，秋风无恙断人肠。

千年芳草题鹦鹉，万里长江入汉阳。大别原非分别者，登临不用更悲伤。
鲍参军戎行
郑学醇（明代）

烽火起边亭，赤书飞汉京。良家微六郡，选骑出幽并。

穷秋塞草绝，杀气正凭陵。令严畏失道，刁斗昼夜惊。

风云布奇阵，追逐纵游兵。一战谷蠡馘，再战骨都平。

三战单于获，长驱幕北庭。洗兵临瀚海，登封侈汉铭。

请缨酬素志，爵赏讵为荣。但令麟阁上，千载垂雄名。
晚发富池
程珌（宋代）

甘王楼下一帆风，猎猎舟旗照日红。
酾酒三江饮龙腹，摩挲冠冕是谁功。
喜有秋
宋祁（宋代）

顺气绵区广，嘉生告稔初。
人惊万箱入，天赐九年储。
绝塞元休马，吾农先梦鱼。
牛应卖刀后，酒是乞浆馀。
祀续田神鼓，邮喧粟尉车。
是年名大有，敢告史臣书。
海棠
高惟几（宋代）

故国庸岷外，孤根楚苑中。
使梅林忌白，仙杏已饶红。
旋恐阳城破，寻尤下蔡空。
几时梦巫峡，独立怨春风。
虞美人 墨梅
吕本中（宋代）

小溪篷底湖风重。吹破凝酥动。一枝斜映庾门深。冷淡无言香泛、月华清。
已经轻瘦谁为共。魂绕徐熙□。耻同桃李困春容。肯向毫端开发、雨云中。
酬朗州崔员外与任十四兄侍御同过鄙人旧居…时守吴郡
刘禹锡（唐代）

昔日居邻招屈亭，枫林橘树鹧鸪声。一辞御苑青门去，

十见蛮鸪白芷生。自此曾沾宣室召，如今又守阖闾城。

何人万里能相忆，同舍仙郎与外兄。
上王太守生辰诗
韩驹（宋代）

碧落仙家琼树枝，传芳何处庆云低。人间凤历将移朔，天上瑶光欲转西。

丹穴巢空骞瑞翼，渥洼波涨奋霜蹄。堂堂风骨端如岳，凛凛神姿秀入奎。

紫殿文章惊独步，黄金名字最先题。袖将月窟三春桂，踏尽云头万级梯。

北阙一麾新出守，南州五马总骄嘶。铃斋玉麈清谈笑，晏馆金花贴鼓鼙。

诗焰迸腾昏日月，酒觞沉困吸虹蜺。未能度岭寻真去，直欲枯潭觅剑携。

千里暂烦倾皂盖，九重终看步沙堤。吏情何以为公颂，祇赋嵩高与寿齐。
胡生行
区仕衡（宋代）

君不见平陵班仲升，君不见句章阚德润。
二子傭书日苦贫，投笔诵经总才隽。
又不见二子之后有胡生，寸管从人落魄行。
往往处诧骨非贱，只述二子功与名。
凿空绝域称使者，孝廉为郎补中舍。
都乡拜爵金印持，定远封侯玉门射。
胡生果是大耳儿，蛟龙尺水自有时。
长安乞米齿编贝，且得待诏聊免饥。
不能持钓富春泽，只解校文天禄阁。
大夫岂必终落魄，他时人认傭书客。
昨来南院叙庵阁老有诗赠别和韵却寄
孙承恩（明代）

三十年来逐晓珂，青袍如故鬓将皤。移官恰与疏慵称，恋阙翻增感慨多。

官署晚山堪拄笏，江门秋水忆乘槎。盈虚曾究羲皇画，聚散无凭付浩歌。
送王纯叔守曹州
刘涛（宋代）

柏路人看御史骢，年来眼落簿书丛。单车乍别金銮月，五马频书玉勒风。

故国山河连小郐，旧家鸡犬识新丰。遥知别夜诗成处，醉袖淋浪蜜炬红。
和黄先卿即事五首
王炎（宋代）

水落洲争出，天寒日易昏。
倦游来异县，小隐住荒村。
鹤骨缘诗瘦，鸡肤借酒温。
长须烦洒扫，吾欲叩柴门。
仲山先生归佳城得挽歌四绝送之 其一
王世贞（明代）

纵横马鬣遍空山，上冢诸生暮未还。玉树祗今埋地下，银钩犹自在人间。
高峰庵
吕希纯（宋代）

予尝登高峰，近瞰碧溪坞。
老松如卧龙，夹道忽腾翥。
危梯过百折，直下看云雨。
善导有遗踪，十佛从口吐。
岁久缺其三，尘埃谁复数。
佛寿倘能读，佛像谅可补。
绕山行道迹，会转坦无阻。
中休有磐石，蔽日多林莽。
安得德山流，来为此峰主。
结茅孤顶上，端坐诃佛祖。
竹枝歌 其一
汪元量（宋代）

快风吹我入三巴，桂棹兰桡倚暮花。一道月明天似水，湘灵鼓瑟下长沙。
水调歌头（寿衡守季国正）
舒邦佐（宋代）

问讯金华伯，自是地行仙。只为朱轮画戟，句引到湘川。用个狎鸥心地，做就烹鲜时政，民化我何言。但贵衡阳纸，纸落尽云烟。对湖天，梅索笑，月还圆。旧时岳生申甫，重到是前缘。快洗瑶觥一醉，唤个鹤仙起舞，骑取上花砖。春秋更多少，庄木八千年。
对酒戏作
陆游（宋代）

去日奔轮不啻过，凌烟勋业已蹉跎。
只言一寸丹心在，无奈千茎白发何！色比鹅雏京口酒，声如珠贯渭城歌。
身闲取醉真当勉，莫学痴人梦螘窠。
诗偈 其四十二
庞蕴（唐代）

一宿复一宿，光阴渐渐促。报你心王道，依智莫依识。

依智见真佛，依识入地狱。若沦六趣中，受苦无时足。
扬州悼隋离宫 其一
梁有誉（明代）

李花歌罢益凄其，正是迷楼纵乐时。夜月辽魂哀铁骑，春风淮乐拂鸾旗。

斗边蛇起妖谁识，帐里雕来事可悲。千载故基何处觅，杜鹃啼上野棠枝。
义夫许赠丁香蜡梅
王十朋（宋代）

刘郎不独种桃花，蜡蕊柔香更可嘉。臭味相同林下友，从今花木亦通家。
致仕後即事
陆游（宋代）

一生病鹤寄樊笼，此去鸿冥万里空。
未论蓴羹与羊酪，新粳要胜太仓红。
土俗歌
佚名（清代）

庵头广积连玄石，西凉下国相临畔。峪虚林秋有夜雨，古碑烈临段公贤。

土产石鱼岂有异，自古题名乱石滩。邀崖梁武?天井，赖老白松万万年。

琵琶昭君投晖河，早照朝元晚暺川。华绿三川近龙泉，庞公打鱼成圣贤。

鸟蛇瓜牛出华湾，大小石门有海眼。古城龙头出临宦，沙沟紧接毗卢原。

玉清镇隔龟蛇岭，汧流入渭透长安。
自归州陆行至夔州 其一
刘仪凤（宋代）

户口村无几，犁锄力不堪。林荒樗栎寿，月黑虎狼贪。

幽绝云眠稳，清閒谷饮甘。故山深未极，壤断盖茅庵。
马潜庵宪副以折柬讯予参禅下手工夫及天堂地狱所以生起之因欲得二诗应命赋之 其一 参禅诗
释今无（明代）

日夕群动中，念虑自来往。其始体空寂，奔腾自成党。

趋喧既失寂，逐暗已背朗。有本因于无，繁亦从约长。

安得旷达人，了然发遐想。慧刃割凡情，朱弦奏新响。

会理融百途，鞭过敌成两。铁牛阑稻花，玉童严金杖。

此处稍偏颇，实际便卤莽。损之复损之，神明渐空广。

垢尽铜自明，厥功乃不赏。心境忌烦理，微乐不可享。

一涶足涴蝇，曷为羁大象。有即吃茶条，无亦与一掌。

靡滞气便雄，非今亦非曩。华嵩倒垂看，青天平地上。

正如夹脊间，伸手搔着痒。家藏不龟药，勿事缏繴纺。

不须从外借，悠然满书幌。
金刚随机无尽颂·究竟无我分第十七
释印肃（宋代）

沩山牛加字，鼻孔皆相似。
牧人执杖看，免惹闲公事。
安正堂二首
强至（宋代）

居守园林气象间，堂成壮观入跻攀。
三朝力辅乾坤倦，一国身偷岁月閒。
倾座语惊邪说破，勒碑诗召正风还。
险夷出处皆公迹，不动公心似泰山。
清平乐·天寒日暮
许有壬（元代）

天寒日暮。百绕梅花树。万斛清香藏不住。都在一花开处。可怜月堕霜飞。不知疏影来时。谁报云川老子，翠禽先在南枝。
送裴中舍赴太原幕府
司马光（宋代）

元戎台鼎旧，大府节旄新。
边候正无事，宾筵况得人。
山寒太行晓，水碧晋祠春。
斋让蒲萄熟，飞觞不厌频。
宣和乙巳题野人陈氏之馆
朱松（宋代）

长安调鼎黑头公，一旦覆餗腰领红。饭稻羹蔬三万日，争如且作多田翁。
正月三十日作三首（万历庚申）
王惟俭（明代）

买得先秦镜，发函还作悲。
可怜清似水，其奈素如丝。
麟阁应无分，鸡林浪有诗。
嵩山饶石室，藏副与相期。¤
含笑花五首 其三
李纲（宋代）

窜逐流离老病身，天涯相见意相亲。粲然不用干金买，应记当年作赋人。
即事
龚景瀚（清代）

出邑瘠而僻，古不通舟车。我来当四月，斗米三百余。

中家力已殚，贫者将何如。有司急民隐，力请开仓储。

恻然语众民，为我待须臾。兹邑距大府，迢迢千里途。

大吏坐堂皇，幕客省文书。市区例供应，朝夕进所需。

价廉米又凿，反斥斯言诬。有司默无策，束手徒嗟吁。

贫民不敢怨，忍饥对妻孥。新禾登尚早，粒米真如珠。

矫诏赈河内，吾思汲长孺。
湖亭观竞渡
楼钥（宋代）

涵虚歌舞拥邦君，两两龙舟来往频。
闰月风光三月景，二分烟水八分人。
锦标赢得千人笑，画鼓敲残一半春。
薄暮游船分散去，尚余箫鼓绕湖滨。
祝鹊
王建（唐代）

神鹊神鹊好言语，行人早回多利赂。

我今庭中栽好树，与汝作巢当报汝。
春日杂题
陆游（宋代）

春阴不成雨，正作卵色天。
花开路无尘，杨柳摇轻烟。
佳哉冷淘时，槐芽杂豚肩。
长安堕胡虏，况说野狐泉。
渔家傲
圆禅师（宋代）

本是潇湘一钓客。自东自西自南北。只把孤舟为屋宅。无宽窄。南天席地人难测。

顷闻四海停戈革。金门懒去投书册。时向滩头歌月白。真高格。浮名浮利谁拘得。
燕歌行
萧绎（南北朝）

燕赵佳人本自多，辽东少妇学春歌。黄龙戍北花如锦，玄菟城春月似蛾。

如何此时别夫婿，金羁翠眊往交河。不闻入汉去燕营，怨妾愁心百恨生。

漫漫悠悠天未晓，遥遥夜夜听寒更。自从异县同心别，偏恨同时成异节。

横波满脸万行啼，翠眉暂敛千里结。并海连天合不开，那堪春日上春台。

乍见远舟如落叶，复看遥舸似行杯。沙汀夜鹤啸羁雌，妾心无趣坐伤离。

翻嗟汉使音尘断，空伤贱妾燕南垂。
惜春 其一
韦骧（宋代）

皦皦春阳上柳尖，轻轻朝雾亦相兼。教雏老雀穿雕栱，失伴狂蜂入翠帘。

深院难将飞絮锁，空阶且任落花黏。惜春情味从来甚，今日江城兴倍添。
题伯时马
黄庭坚（宋代）

我观李侯作胡马，置我敕勒阴山下。
惊沙随马欲暗天，千里绝足略眼跨。
自当初驾沙苑丞，岂复更数将军霸。
李侯今病发右臂，此图笔妙今无价。
夜宿增江松鹤庵
陈纪（宋代）

木落风高夜欲冰，襥衾来此爱幽情。
壁灯未灭见花影，山雨忽来闻竹声。
谩忆同游期后会，因思往事悟前生。
自怜粗带山林骨，坐待寒钟吼五更。
丘安人挽诗
叶适（宋代）

左司遗事远，介妇古风存。
为广添新宅，儒多起旧门。
真亭留寿影，云物护山原。
我欲攀车别，衰残阻故园。
南浦 春水用张玉田韵
王倩（清代）

一碧影摇空，捲晴烟，恰似奁开清晓。昨夜报方生，村南北、已把游尘净扫。

棹歌何处，鸳鸯惊散圆沤小。梅雨几番添几尺，渐没汀洲芳草。

坐来天上浮查，指弯环溪路，仙源近了。萍藻半浮沉，苔矶湿、知有浣纱人到。

相思渺渺。桃花溪上离筵悄。倘见渔郎须问讯，流过落红多少。
登西楼二首
冯时行（宋代）

年来双目厌纷华，独上西楼日欲斜。
幽鸟有情啼苦行，画船无事舣荷花。
吴天半出云中树，越岭初横雨后霞。
惆怅倚栏人去后，一竿明月属渔家。
养疴杂诗 其一
黄遵宪（清代）

万山山顶树参天，树杪遥飞百道泉。谁信源头最高处，我方跂脚枕书眠。
误佳期 离情
徐釚（清代）

深锁沉沉院落，睡起鬓丝慵掠。从头细诉订山盟，侬意原非错。

地久与天长，谁料成担阁。呢喃双燕语雕梁，也骂郎情薄。
雨过
苏辙（宋代）

东南流注已鸣涧，西北霏微仅敛尘。
人意共怀艰食病，天公那有不仁人。
云移已分贫无福，雩应方知社有神。
田里相望无一舍，终年苦乐会须匀。
德胜桥水轩集诸公诗
袁宏道（明代）

西山去城五十里，紫巘青逻见湖底。一泓寒水半庭莎，赚得白云到城里。

茭叶浓浓遮雉朵，野客登堂如登舸。稻花水渍御池香，槐风阵阵宫云凉。

一番热雨蹙波沸，穿檐扑屋生荷气。乍时泼墨乍清澄，云容闪烁螭蛟戏。

帘波斜带水条烟，北窗雨后梦清圆。兑将数斗薏仁酒，赁取山光不用钱。
咏史诗。易水
胡曾（唐代）

一旦秦皇马角生，燕丹归北送荆卿。

行人欲识无穷恨，听取东流易水声。
赠张君自操兼简姚雨平四十韵
王存（宋代）

张侯二十强，已学万人敌。四七建旗鼓，荡决走南北。

投壶谢多马，解甲遂敛翼。王城三年住，大海六月息。

《阴符》蚀秋雨，青春送白日。玄黄野血乱，袖手养渊默。

邂逅羁旅中，屯邅引佳觌。初见相劳苦，深语倍温克。

昨来更殷勤，念我悬磬室。谓可恣取求，袱被数晨夕。

金门一囊粟，与共尚有力。贱子感且辞，齿粲泪暗滴。

安得长者言，温馨暖立壁。床头金未尽，旧馆足容膝。

无为使君累，政用自鞭策。忆在光宣朝，珂乡弄刀笔。

戴星虽疲劳，省己多阙失。才贤幸匡救，父老宽刻责。

昔年甘苦事，都化烟云迹。惟馀香火情，异代犹不隔。

穷老众吐弃，沟壑分所得。假令一瓶钵，墟里传而食。

庶几相招邀，勿虑被呵叱。充君解推意，兹愿傥可必。

方今海南州，鱼尾烧天赤。鲸蛟各磨牙，人命贱虮虱。

曷不投袂起，大云荫火宅。山民耐征战，私廪尚丰实。

异军成一队，士勇吏悃愊。运以岂弟心，治以清静律。

剥复汔小休，理数有终极。壶浆罗马首，骄将定传檄。

拨乱反之正，功成就耕织。腐儒无见逾，长揖参寸尺。

诗新荔子熟，惠州饭饱吃。便当行荷锸，醉死笑哑哑。

斯言如梦呓，此计关家国。赤亭姚弋仲，我敬公所昵。

同来听荒鸡，起舞霜月白。愿言厉毛锥，攘襟二豪侧。
与诸门生春日会饮繁台赋
王仁裕（唐代）

柳阴如雾絮成堆，又引门生饮古台。淑景即随风雨去，

芳樽宜命管弦开。谩夸列鼎鸣钟贵，宁免朝乌夜兔催。

烂醉也须诗一首，不能空放马头回。
一枝春 寄外
袁绶（清代）

倚酒驱愁，留香款梦，过了烧灯时序。韶光有限，争忍更掺风雨。

沉阴作暝，漫赢得、昼长无绪。寒尚悄、慵捲犀帘，怕听画檐鸠语。

长安久羁倦旅。纵春来，未减离情千缕。三秋一日，梦也有凭无据。

天长人远，奈鱼雁不将愁去。教省识、瘦比疏梅，折枝寄与。
木兰花令
周邦彦（宋代）

歌时宛转饶风措。莺语清圆啼玉树。断肠归去月三更，薄酒醒来愁万绪。

孤灯翳翳昏如雾。枕上依稀闻笑语。恶嫌春梦不分明，忘了与伊相见处。
摸鱼儿·想先生
章谦亨（宋代）

想先生、跨鹤归去。依然上界官府。胸中邱壑经营巧，留下午桥别墅。堪爱处。山对起、飞来万马平坡驻。带湖鸥鹭。犹不忍寒盟，时寻门外，一片芰荷浦。

秋水观，环绕滔滔瀑布。参天林木奇古。云烟只在阑干角，生出晚来微雨。东道主。爱宾客、梅花烂漫开樽俎。满怀尘土。扫荡已无馀，□□时上，主峤翠瀛语。
岩头甘贽家过夏因缘二颂 其一
释守卓（宋代）

一回吃水一回噎，百鍊精金要人别。门前谁解倒刹竿，瓮里何曾失却鳖。
临江仙（寄张安国）
韩元吉（宋代）

自古文章贤太守，江南只数苏州。而今太守更风流。熏香开画阁，迎月上西楼。

见说宫妆高髻拥，司空却是遨头。五湖莫便具扁舟。玉堂红蕊在，还胜百花洲。
过平泉铺
李复（宋代）

去家十日九有雨，林间怒鸠犹逐妇。
村店泥深昼闭门，系马临河自炊黍。
生桑烟重不供爨，粗粝如沙聊把筋。
推盘急起却问程，黄昏更望山颠戍。
襄阳怀古
鲍溶（唐代）

襄阳太守沉碑意，身后身前几年事。
湘江千岁未为陵，水底鱼龙应识字。
和周元吉左司东省培竹
杨万里（宋代）

鸡省有贞植，鹜行销昼烦。憎柳媚绿暗，伴梅耿黄昏。

何须雪贸贸，始爱渠轩轩。坚守孤竹国，肯折先轸元。

如何桃李时，笋短不出垣。周郎夜入直，挟策携酒尊。

为渠问玄夫，乃遇震为坤。喜渠必蕃昌，吟到落金盆。

晓唤郭橐驼，提耳细细言。汲水龙井泓，辇土天竺原。

妙偷造化窟，仁及冰霜根。为赋淇奥诗，绝去笔墨痕。

何时淮阴市，能报漂母恩。周郎顾之笑，吾自哀龙孙。
中秋旅舍（一作中秋旅舍书怀）
薛能（唐代）

云卷庭虚月逗空，一方秋草尽鸣虫。

是时兄弟正南北，黄叶满阶来去风。
下第次姚公绶春兴杂咏韵九首 其四 春昼
张弼（明代）

落花飞絮促光阴，倚遍东风伤客心。欲试青衫无酒伴，城南草色自深深。
南乡子 水火交互既济
王吉昌（元代）

坎内一阳停。本性澄清照物形。真火炎炎功足显，叮咛。既济氤氲缉宝瓶。神用奋威灵。气证升沈聚戊癸。日耀飞腾烹药鼎，兰馨。造化功成
送子舒弟赴金陵兼柬宋君辅
薛师石（宋代）

禄仕何方好，金陵总莫如。
庙存元帝像，家有二王书。
羽檄时主急，文才用有余。
功名收拾了，归食会昌鱼。
楚塞亭
陈柏年（宋代）

舟行三峡乱峰间，雪浪如山毛骨寒。
一帆喜见楚天阔，回首长吁蜀地难。
西宫致斋贻裴著作
张舜民（宋代）

西出都门外，尘埃扑马鞍。
人家事寒食，星雨仰祠官。
日永莺千事，庭閒竹数竿。
惟怜隔斋禁，不得共清懽懽。
奉送李宾客荆南迎亲
岑参（唐代）

迎亲辞旧苑，恩诏下储闱。昨见双鱼去，今看驷马归。

驿帆湘水阔，客舍楚山稀。手把黄香扇，身披莱子衣。

鹊随金印喜，乌傍板舆飞。胜作东征赋，还家满路辉。
晚春二首 其一
晁补之（宋代）

春呼群艳与偕藏，残英风劝作清狂。消愁贤圣酬酢寡，破睡枪旗幽兴长。
荆山小景为王维纲兵侍赋
王鏊（明代）

小筑云岩寄此身，轩窗长对碧嶙峋。龟蒙凫峄连天起，祗与荆山作主人。
韩庄闸舟中七夕
姚燮（清代）

木兰桨子藕花乡，唱罢厅红晚气凉。
烟外柳丝湖外水，山眉澹碧月眉黄。
姜山通阇黎真骨归塔以诗送之
王铚（宋代）

空门龙象道高升，坐使山川胜气增。
天道不言成西运，人间无处证三乘。
云深尚有游山客，烟冷空余礼塔僧。
一苇莫嗟成万古，幻身来往本何曾。
陈文懿公挽词
楼钥（宋代）

宅相惟公久，伊余忝后尘。
十年追桂籍，两禁踵词臣。
接武参吾舅，承颜奉老亲。
幸成三学士，何意失斯人。
送强彦栗归吴
陈秀民（元代）

嗟我吴越人，茕茕客燕都。凡见吴越士，依依不忍疏。

况子重信义，尤与他人殊。宁无情缱绻，执手与踟蹰。

蓟门秋月白，城头夜啼乌。城中良家子，半是南征夫。

或从张都护，或属李轻车。道傍别妻子，泣下如迸珠。

自非英雄姿，孰使祸乱除。戎马暗中国，游子将何趋。

并州非故乡，东吴有田庐。子归慰父母，繄我独何如！
拟前缓声歌
李梦阳（明代）

万水东流，鱼西上游。不虞彼有渔子，置我于其钩。

鱼告渔子，女曷太荼。宽大福厚，不见是图。渔乃伛偻伸钩，我脱身以游。

渔起挥手谢，天命各有由。此鱼衔明珠，来报当日渔。
题吴山带墨竹送吴晋涛归宜兴二首 其二
陈恭尹（清代）

别意何如纸上禽，一飞一宿本同林。凭君折取伶伦管，吹作阳和睍睆音。
颂古一○一首
释子淳（宋代）

曹溪源派古之今，意识徒将渡浅深。
好是昔人游戏处，虽然入井不曾沉。
洪景严枢密挽词二首
周必大（宋代）

两制摛文压缙绅，三吴耀武见经纶。桥留震泽居无扰，舟济沧溟捷有神。

宥府嘉猷推乃后，陪都遗爱纪斯民。多才多艺无多寿，此理凭谁问大钧。
旅行
崔道融（唐代）

少壮经勤苦，衰年始浪游。谁怜不龟手，他处却封侯。
内翰洪公舜俞哀诗二首
刘克庄（宋代）

回首杨州一梦馀，故交已直玉堂庐。
寒暄未省通君实，穷薄空堂诵子虚。
甚愧丈人于甫厚，孰云夫子不回如。
残年无复陪精论，开阖平生几幅书。
风流子
杨泽民（宋代）

行乐平生志，方从事、未出已思归。欢欢宴会同，类多暌阻，冶游归迹、还又参差。年华换，利名虚岁月，交友半云泥。休忆旧游，免成春瘦，莫怀新恨，恐惹秋悲。

惟思行乐处，几思为春困，醉枕罗衣。何事暗辜芳约，偷负佳期。念待月西厢，花阴浅浅，倚楼南陌，云意垂垂。别后顿成消点，伊又争知。
拟江南曲县名离合五首 其一
弘历（清代）

鱼戏莲叶间，徘徊自觉安。溪风动翠柄，珠露倾团团。
香草河
陆黻恩（清代）

推篷草烟霁，击缆夜潮生。好月隔江出，孤峰带雨晴。

野塘鸥鸟静，远水荻花明。来日金陵道，青山数点横。
九日三首 其二
张嵲（宋代）

登高未用怀郪县，少异谁能识孟嘉。岁岁青樽常有酒，年年黄菊未逢花。

分将默坐更搜句，肯以衔杯当饮茶。且莫凭栏伤极目，人间秋日易西斜。
黄鹤楼
杨季鸾（清代）

岂徒黄鹤乘云去，不见崔郎与谪仙。今古登临同怅望，后先凭吊一茫然。

但闻江上数声笛，吹落梅花何处边。我欲飞觞尽高兴，醉呼明月照晴川。
次长沙赵督相送惠首座韵
释师范（宋代）

绝流之句许谁知，独有毗耶老古锥。
非是望梅图止渴，调羹已熟向南枝。
两广大都宪杨公母夫人寿词杨太师文敏之孙也
严嵩（明代）

中丞绣斧移南粤，寿母霞觞宴北堂。贞史百年刊阃范，相门三世引书香。

祥晖映海扶桑近，春色临阶玉树长。何止庭闱奉牲鼎，待看勋业在旂常。
次李参政所和五绝句韵因以为诗
魏了翁（宋代）

过眼浮云齐剑吷，会心真趣付炉尖。
羲皇弭节前余路，日景方中未迫崦。
双源六题 其三 澄心堂
黄裳（宋代）

澄心堂上閒来客，水与心同谁见得。微风不过波澜休，无碍空中秋月白。
万松老人真赞
耶律楚材（元代）

每恨恒山，不逢圭老。四众同缘，万松亲到。
次韵王耘之
张镃（宋代）

白汗翻浆九市人，清风谁似此论心。
壮游淮上官声起，重会都城句法深。
久矣求才胶柱瑟，老来逢事不徽琴。
漫湖又见香荷发，煮饼须同近寺林。
闻诸君不裹粮游山暮归清坐静林僧居相与乐以
毛滂（宋代）

禅房何许最清深，庚岭梅边晋竹林。
饷客好山胜挈榼，遗予病骨任支琴。
应餐秀色嚥溪茗，想待暗香来水沉。
何似拍浮从我醉，夜船藉月碧千寻。
南归 其七
李正民（宋代）

投老耽书未肯休，世间万绪判悠悠。草堂盖罢浑无事，犹待翻修五凤楼。
姑苏台
程公许（宋代）

馆娃陈迹久蓬蒿，留得苏台数仞高。
隔山水云青断绝，绕城沟荡天周遭。
遥怜让国清风远，忍见连艘战血鏖。
满目凄凉千古事，长洲仍旧柳如缫。
采莲曲
俞桂（宋代）

荷叶笼头学道情，花妆那似妆清。
双双头白犹交颈，翻笑鸳鸯不老成。
和萧参议游岳麓八绝
王炎（宋代）

近来曾与二三子，准拟诛茅紫翠间。
老石摩挲堪篆刻，恨无笔力记西山。
信美寺岑上人
郑谷（唐代）

巡礼诸方遍，湘南颇有缘。焚香老山寺，乞食向江船。

纱碧笼名画，灯寒照净禅。我来能永日，莲漏滴阶前。
送裴节推归京
梅尧臣（宋代）

远水未生冻，轻舟归大梁。
岸回初向月，篙滑始沾霜。
清世岂淹俊，上公存荐章。
行应重对策，莫愧汉贤良。
题彭城馆画屏
王炎（宋代）

玉质青青竹弟，冰姿皎皎梅兄。
上有大夫长鬣，岁寒谁更同盟。
和微之
韩维（宋代）

早接忠贤论，常钦古学风。
何期华发后，更得绿樽同。
远水秋光外，高亭夕照中。
芡盘凋晚翠，菊艳夺春红。
歌放聊娱老，谈精本代工。
欢余笑张翰，迢递想江东。
过峡山寺
包恢（宋代）

庾岭分来峙两山，夹山成峡水成湾。上林下石森双障，南海西江屹一关。

水若龙藏涵碧色，山如虎伏出苍颜。人来人往消何许，谁似山长与水閒。
百马图
贡性之（元代）

乌桓城头春雨晴，乌桓城下春草生。百灵长养少畋猎，牧马晓出乌桓城。

腾骁驰突各异态，饥齧渴饮仍纵横。胡儿独誇好身手，上马捷若飞鸢轻。

青丝不鞚锦鞍卸，什什伍伍争先行。胡官遥望拍手笑，落日半照旌旗明。

忆昔开元全盛日，四十万匹俱龙精。骕骦騄駬总神物，骏气上贯房垣星。

只今四海罢征战，含哺鼓腹歌升平。英雄用武已无地，一日底用千里程。

丁宁伯乐倘一顾，尔价顿使千金增。
宝剑一首赠天觉
孔平仲（宋代）

金装宝剑值万千，石上横磨太古前。丝缑消烂那复言，竹杖未古蛟龙眠。

匏裁瓠切随所用，土拭当有张雷贤。革室夜锁声铿然，木刃谁与淬寒泉。
次韵公绍贺崇静之赐金紫
朱长文（宋代）

北窗二纪傲羲皇，节比渊明事更光。
共喜遐龄垂紫绶，莫嫌猛退弃铜章。
文房句就心常佚，药鼎功成寿转长。
七品官阶三品服，满斟绿醑醉春阳。
梦中作
陆游（宋代）

试说山翁事，诸君且勿哗。
百年看似梦，万里不思家。
夜艾犹添酒，春残更觅花。
却嗤勾漏令，辛苦学丹砂。
摸鱼儿·叹刘郎
冯取洽（宋代）

叹刘郎、那回轻别，霏霏三落红雨。玄都观里应遗恨，一抹断烟雨缕。愁望处。想雾暗云深，忘却来时路。新花旧主。记刻羽流商，裁红翦翠，山径日将暮。

空枝上，时有幽禽对语。声声如问来否。人生行乐须闻健，衰老念谁免此。吾所与。在溪上深深，锦绣千花坞。何时定去。但对酒思君，呼儿为我，频唱小桃句。
和君锡题尧辅斋壁
李覯（宋代）

书林老仙头欲斑，近日卜居吴楚间。
麻姑世界尽赢得，羲皇兴味选追还。
川流切对夏无暑，山月出来门未关。
笑杀区芪躁求者，不因贫病不曾闲。
湖上曲
许棐（宋代）

新晴旋蜡游春屐，半湿香泥恰好行。琢得小词腔未稳，往来花下怯歌莺。
寄王巽伯
刘过（宋代）

朋从纷如云，愈觉居索甚。
肺肝百忧集，五夜不安枕。
长恐铁石心，化作萋其锦。
日暮怀佳人，霜风悄寒凛。
溪庵放言十首 其四
刘克庄（宋代）

客子相过有携，先生烂醉如泥。暮年尚可三爵，他日不烦只鸡。
叹息
陆游（宋代）

国家图箓合中兴，叹息吾宁粥饭僧。卖剑买牛衰可笑，坏裳为裤老犹能。

晓过射圃云藏垒，夜读兵书雨洒灯。安得龙媒八千骑，要令穷虏畏飞腾。
碧波亭
刘克庄（宋代）

孺子祠堂插酒旗，游人那解荐江蓠。
白鸥欲下还惊起，曾见陈蕃解榻时。
岁暮二首 其一
张纲（宋代）

忽忽岁云暮，霏霏山雨频。鸟啼茅舍静，梅映竹篱新。

陋巷无深辙，清酤有善邻。中原消息断，聊与醉乡亲。
水调歌头（与李致远、似之、张柔直会饮）
李纲（宋代）

如意始身退，此事古难谐。中年醉饮，多病闲去正当才。长爱兰醉公子，弋钓溪山娱适，甘旨及朋侪。衰疾卧江海，鸥鸟莫惊猜。

酒初熟，招我友，共一杯。碧天云卷，高挂明月照人怀。我醉欲眠君去，醉醒君如有意，依旧抱琴来。尚有一壶酒，当复为君开。
蕊珠闲 题张啸峰
赵芬（清代）

水亭开，风帘卷，闲对碧云千柄。写幽情，谱宫商，问花欲应。

越娃歌罢，闹红归艇。最宜昼长人静。曲阑凭。个中清味自领。

三十六陂风景。玉箫低吹，好趁彩鸾眠醒。冷香遥沁，雪笺霜颖。

嫩凉暗传秋信。
四明月
胡仲弓（宋代）

夏月如循吏，见乾皆懽颜。
当此列日余，和气一夜还。
龚黄久不作，元在青云间。
欲往从之游，天高恐难攀。
柬马莲玉女士村居
邵匹兰（清代）

幽绝村南路，双扉昼亦扃。人行穿竹过，犬吠隔花听。

夜月当窗白，春山抱室青。此间尘不到，合自诵金经。
酬智海上人步元韵四首 其三
邓云霄（明代）

名山古刹住来深，只履高踪未易寻。指月拈花知慧性，降龙驯鸽识慈心。

见空有相休传钵，悟到无弦可破琴。支许玄谈堪坐对，相期挥麈入双林。
九月十日菊
薛季宣（宋代）

不改天香细，无端人意疏。重阳把杯者，今夕尚来与。

白羽摇依旧，黄裳笑反初。知时自凡俗，冷暖欲焉如。
讲古文联句
皎然（唐代）

帝出于震，文明始敷。 ——潘述

山岳降气，龟龙负图。 ——裴济

爰有书契，乃立典谟。 ——皎然

先知孔圣，飞步天衢。 ——汤衡

汉承秦弊，尊儒尚学。 ——潘述

百氏六经，九流七略。 ——裴济

屈宋接武，班马继作。 ——皎然

或颂燕然，或赞麟阁。 ——汤衡

降及三祖，始变二雅。 ——潘述

仲宣闲和，公干萧洒。 ——皎然

士衡安仁，不史不野。 ——皎然

左张精奥，嵇阮高寡。 ——汤衡

暨于江表，其文郁兴。 ——汤衡

绮丽争发，繁芜则惩。 ——潘述

词晔春华，思清冬冰。 ——潘述

景纯跌宕，游仙独步。 ——汤衡

青云其情，白璧其句。 ——汤衡

灵运山水，实多奇趣。 ——潘述

远派孤峰，龙腾凤翥。 ——潘述

陶令田园，匠意真直。 ——皎然

春柳寒松，不凋不饰。 ——皎然

江淹杂体，方见才力。 ——汤衡

拟之信工，似而不逼。 ——汤衡

鲍昭从军，主意危苦。 ——潘述

气胜其词，雅愧于古。 ——潘述

隐侯似病，创制规矩。 ——皎然

时见琳琅，惜哉榛楛。 ——皎然

谢脁秀发，词理翩翩。 ——汤衡

孤标爽迈，深造精研。 ——汤衡

惠休翰林，别白离坚。 ——潘述

有会必惬，无惭曩贤。 ——潘述

吴均颇劲，失于典裁。 ——皎然

竟乏波澜，徒工边塞。 ——皎然

彼柳吴兴，高视时辈。 ——汤衡

汀洲一篇，风流寡对。 ——汤衡

何逊清切，所得必新。 ——潘述

缘情既密，象物又真。 ——潘述

江总征正，未越常伦。 ——皎然

时合风兴，或无淄磷。 ——皎然

二杜繁俗，三刘琐碎。 ——汤衡

陈徐之流，阴张之辈。 ——汤衡

伊数公者，阃域之外。 ——潘述

吁此以还，有固斯郐。 ——潘述
次韵和江子我道中绝句七首 其二 初入雁荡山
程俱（宋代）

名山无复见金堂，尽日苍峦对夕阳。还向江城动悲思，背人惊雁两三行。
赠黄藻二章
许月卿（宋代）

参军一梦到词场，难弟想应瞻圣皇。
此去捷音来鼎鼎，向来诸老去堂堂。
马头雪絮天街玉，人迹板桥茅店霜。
君去世科传伯氏，钓舟留我住严光。
送弟云霓北归 其二
殷云霄（明代）

奈何冰雪时，子来慰我思。相对乃非梦，拭泪问所知。

笑言陶佳月，登临赋新诗。款曲踰三旬，倏忽成分离。
读僊书作
陆游（宋代）

与世已如风马牛，松风终日听飕飀。
一炉丹熟定不死，半瓮酒香安得愁？腰带鞓前秋万顷，香炉峰下水交流。
人间事事皆须命，惟有神仙可自求。
答子勉三首
苏轼（宋代）

惊人得佳句，或以傲王公。
处士还清节，滑稽安足雄。
深沉似康乐，简远到安丰。
一点无俗气，相期林下风。
赠章八元
张继（唐代）

相见谈经史，江楼坐夜阑。风声吹户响，灯影照人寒。

俗薄交游尽，时危出处难。衰年逢二妙，亦得闷怀宽。
春日玄武门宴群臣
李世民（唐代）

韶光开令序，淑气动芳年。驻辇华林侧，高宴柏梁前。

紫庭文珮满，丹墀衮绂连。九夷簉瑶席，五狄列琼筵。

娱宾歌湛露，广乐奏钧天。清尊浮绿醑，雅曲韵朱弦。

粤余君万国，还惭抚八埏。庶几保贞固，虚己厉求贤。
颂证道歌·证道歌
释印肃（宋代）

几回生，几回死，
汩没海中如泡子。猛风击浪了无休，
风静源平非我所。
挽赵右司
王志道（宋代）

化瑟初更世道清，宗臣只合在朝廷。
谋猷况已弥台衮，姓字尤朝列御屏。
不向红云鸣玉佩，却随丹旐引刍灵。
象贤喜有金闺彦，全似先生旧典刑。
秋江独钓图 其三
郑真（明代）

白月黄昏听唱歌，沙头人问得鱼多。纷纷世事尘迷眼，烟水生涯可奈何。
厖蚓图
赵孟坚（宋代）

一蚓蜿蜒行燥土，定是明朝天作雨。
六厖酣憨初眈乳，乍见异物吠惊睹。
老厖垂涎傍睨顾，此心亦以舐犊故。
鹑衣百结多儿妇，锦屏鸳帐辄独处。
菩萨蛮
丁静兰（清代）

杏花细雨清明节。追思往事魂将绝。慈母在堂时。婷婷弱质依。

临窗开镜匣。花影节帘箔。刺绣共拈针。窗前笑语频。
题画
吴俨（明代）

青青百尺松，下有一亩阴。南风吹松枝，拂我膝上琴。

一弹猗兰操，再鼓白雪音。馀响入松去，枝头作龙吟。
和因老游水寨府治东轩二首
王之道（宋代）

买山荷叠钱，照天水开府。
幽花有余香，谁复为贾午。
胜名须斯人，清游更何所。
临深未能还，我俗作危语。
送张仁卿二首 其一
陆文圭（元代）

四海张公子，腾书盛赞贤。论心才几日，屈指遂经年。

鹜案翻新牍，鸡窗理旧编。迟君得小暇，已索赠游篇。
题傅道士鹤鸣泉
陈杰（宋代）

梦回华表千年远，思入庐山三叠寒。
绿发道人知许事，山中自写鹤泉看。
送俞虚江守备汀漳
王慎中（明代）

黑面趫拳少有髭，平生自许一男儿。腰间宝鞘龙泉动，匣里奇韬鬼谷窥。

直向大师谈节制，誓将微命奋偏禆。论兵慷慨推黄石，献计昂藏伏赤墀。

九重览奏颇嗟异，七贵传闻争致遗。共怪南人谙战阵，复惊勇士识书诗。

授绥金殿承恩出，跃马沙场效死驰。曾把阴谋干将略，更抽櫜鞬解重围。

好亲险阨行边界，每望烟烽逐敌骑。未快雄心灭北狄，还膺大旆镇东夷。

营开百粤云横帐，戍压千山鸟度陴。堠岭天寒游激肃，军城月静鼓笳悲。

讲戎当使同蛇击，群盗真看似兽狝。劈画冈峦成壁垒，指挥草木变旌旗。

英威未说封侯志，感激须酬国士知。
思蒲塘
文天祥（宋代）

扬旌来冉冉，卷旆去堂堂。
恨我飞无翼，思君济有航。
麒麟还共处，熊虎已何乡。
南国应无恙，中兴事会长。
余杭凌将军庙 其一
吴农祥（清代）

勇决凌公绩，开疆功自多。三分扶社稷，百战定山河。

故国遗桑梓，残民护薜萝。乌林转斗处，每夜按雕戈。
除夕泊淮安
陈越（宋代）

爆竹雷轰落客航，忽惊除夕在淮阳。满前景物都春意，到处笙歌沸画堂。

把酒不知谁是伴，思家惟有梦还乡。年光忍见须臾尽，只恐明朝鬓欲霜。
看榜日
刘沧（唐代）

禁漏初停兰省开，列仙名目上清来。飞鸣晓日莺声远，

变化春清鹤影回。广陌万人生喜色，曲江千树发寒梅。

青云已是酬恩处，莫惜芳时醉酒杯。
九支池二首
李新（宋代）

际天州县出要荒，始觉承平日月长。
一望宛无戎甲马，四围皆是流封疆。
清笳沓沓翻新曲，寒月低低下乳墙。
说与远人知德意，九重深处是成康。
和李商隐无题 其一
李麟（明代）

花落萧墙别院风，眼看漂泊水流东。有怀团扇缄题在，无计长门买赋通。

翡翠梦衾春草绿，守宫愁臂夜灯红。十年怕见青铜面，肯信云鬟半欲蓬。
和李巽伯韵赠甥刘志道
王庭圭（宋代）

年少尝读书，复挟琴与医。世无识真者，持此将安之。

古调不咏俗，空囊不贮赀。结交名公卿，云间接风期。

披烟对珠玉，常恐生微疵。向来壁上弓，落杯辄自疑。

此事一了了，昔贤当并驰。李卿句有眼，妙语真而师。
连州阳山归路三绝 其一
吕本中（宋代）

苍黄避地出连州，邃谷深岩懒转头。归路始知山水好，少留村驿当闲游。
菩萨蛮 扑蝶
陆蓉佩（清代）

红阑曲折通幽径。海棠带雨梨花病。蓦地见斜飞。轻轻纨扇挥。

花风闲自弄。春去浑如梦。无力下阶行。林深何处寻。
三洲岩
黄浩（明代）

问俗时巡粤水滨，双旌拂破素岩云。俯观清瘦岩头石，犹逾苍生肉几分。
答韩毅伯五首
王炎（宋代）

老松寒不凋，古井风无波。
斯人阅千古，所得亦已多。
句法余事尔，高处凌阴何。
宁为拥膝吟，无作扣角歌。
湘江晓望
熊皎（唐代）

笙歌欢罢散离筵，水色朦胧蘸宿烟。山响疏钟何处寺，

火光收钓下滩船。微云过岛侵微月，古岸平江浸远天。

归梦已阑风色动，孤帆仍要住无缘。
张南起为作苇航图仍示以诗歆继赋
胡仲弓（宋代）

风摇古柳散群鸦，小艇寻诗来水涯。
身在江湖平稳处，一尘不到浪头花。
曲龙山歌
顾况（唐代）

曲龙丈人冠藕花，其颜色映光明砂。玉绳金枝有通籍，

五岳三山如一家。遥指丛霄沓灵岛，岛中晔晔无凡草。

九仙傲倪折五芝，翠凤白麟回异道。石台石镜月长明，

石洞石桥连上清。人间妻子见不识，拍云挥手升天行。

摩天截汉何潇洒，四石五云更上下。下方小兆更拜焉，

愿得骑云作车马。

子欲居九夷，乘桴浮于海。圣人之意有所在，

曲龙何在在海中。石室玉堂窅玲珑，其下琛怪之所产，

其上灵栖复无限。无风浪顶高屋脊，有风天晴翻海眼。

愿逐刚风骑吏旋，起居按摩参寥天。凤凰颊骨流珠佩，

孔雀尾毛张翠盖。下看人界等虫沙，夜宿层城阿母家。
和执中及谢检法 其二
彭汝砺（宋代）

三年不见洛阳花，今日襄阳看转嘉。奔走簿书长似梦，不知春已满人家。
戏咏山家食品
陆游（宋代）

牛乳抨酥瀹茗芽，蜂房分蜜渍棕花。
旧知石芥真尤物，晚得蒌蒿又一家。
疏索乡邻缘老病，团栾儿女且喧哗。
古人不下藜羹糁，斟酌龟堂已太奢。
枭
郭登（明代）

南山万古雪，六月地上冰峥嵘。
况当严冬气尤洌，万物僵立不况死与生。
阳乌戢其羽，颜色惨淡无光晶。
朝朝畏寒不敢出，欲挽海水添长更。
毡裘蒙茸缩如猬，风沙断尽行人行。
老乌平时最饶舌，攒毛缩颈饥无声。
鸱鸮独何形？无乃金铁铸使成。
白日在何处，每到夜黑来飞鸣。
有时呼啸声愈厉，召号怪鬼征邪精。
凤凰冻欲死，志意无由平。
枭凶不可治，怒癭空彭脝。
南村孀妇贫且苦，夫死未葬儿东征。
伏雌五雏初解壳，偎寒就暖声咿嘤。
土房穿漏窗户破，枭竟突入鸡啼惊。
雏死脑尽裂，雌僝不能争。
孀时睡<瞢色>甑甑，欲起视夜无油灯。
乞邻把火照昏黑，枭止未去势欲相欺陵。
口吻尚流血，两目光睖<目曾>。
孀发竖股栗，返走扑地魂飞腾。
有夫攘臂挟弓矢，弗斩此枭何以征。
入门无所见，但闻狐鸣鬼啸寒气飒纻如凝冰。
孀悲呼天涕垂膺，卵此恶物当谁憎。
戟手诟社公，愧汝威棱棱。
虽云土木偶，想亦钦名称。
人皆祀汝作土主，安然坐视反不如枭能。
社公颜忸怩，渥若朝霞烝。
据案呼吏兵：“卑官亦灵承。
庙食于此方，乃被妇诟吾奚胜。
便须封皂囊，骑云款天庭。
叩阶沥血天其矜，不以枭磔死，吾道何由弘。
”天门九重高且邃，守以夜叉威赑屃。
抠衣趋跄肃鸣佩，以手奉扃心颤悸。
大阍倚枨方假寐，瞠目视之诃且詈：“汝官何曹直虫臂，
清都森严可轻易１社公前致辞，大阍已知意：“鼎铛尚有
耳，投鼠须忌器。
枭为天骄子，美恶各以类。
羽中岂无灵与瑞，不及枭姿工妩媚。
乘昏伺暗察幽隐，附耳连眉方倚比。
汝不知忌讳，胡不胶唇结舌，亦足以自异彼喙。
若呀非汝利１社公顿头前：“此言得无愆。
天道本至公，如何有憎怜？苟不较曲直，何由辨媸妍？以
彼丑恶形，乃窃造化权。
常闻上古时，宰物无颇偏。
祸淫与福善，今岂不其然？地行苍生何啻千万亿，烦冤疾
痛孰不号旻天。
混沌苟未凿，何用呼吸百里昼夜东西旋。
”大阍笑绝倒，以掌拍其肩：“小儒强解事，未悟磨兜坚
。
汝胡不闻天地同一物，不过一十二万九千六百年。
气机消长岂常好，清淳浇浊各各随时迁。
天人不同道，此理可忘言。
”语既复叹悔，叮咛极密勿妄宣。
社公涕涟如，頫首但长吁。
载拜谢不敏，揽辔回其车。
锡銮风冷冷，坠地不须臾。
亟往告彼孀，夜降桑林巫。
枭虽不胜诛，谁敢讦其辜？朋侪相构煽，势与天为徒。
母脑尚忍啄，何有于朱朱。
素飧抱深愧，予亦思乘桴。
嗟尔门单户弱形羁孤，从今慎勿与枭敌，但须夜夜牢护鸡
巢雏。
过江陵和黄虚舟韵四首
李曾伯（宋代）

达人乐所乐，小智忧其忧。
平生见飞鸢，常忆马少游。
门前车骑喧，孰与园林幽。
虚舟苟欲去，鸥鹭犹当留。
全椒道上口占六首 其四
吴敬梓（清代）

榆甲雨过春水平，村原无复桔槔声。年来料得多丰稔，墙角先看荠菜生。
句
芮烨（宋代）

今日桐城王刺史，异时遗爱在吾州。
玉屏舟中
戴粟珍（清代）

疏林寥落淡黄余，近水人家取次居。烧得船头芦火活，红姜白水煮寒鱼。
次韵元煇昨游
方回（元代）

藕花茭叶忽明眼，此地聊乘解愠风。
无酒尚堪翻作有，苍颜终不变为红。
虚声浪漫盈天下，急景奔腾过日中。
万事可容着心力，迩来诗句亦匆匆。
京口闻雁
周永铨（清代）

楚雨迷红树，吴霜老白蘋。一声京口雁，愁杀渡江人。
旅闷十首
方回（元代）

浩浩观今古，憧憧角利名。
学如未闻道，死似不曾生。
琐碎禽虫语，芳鲜草树荣。
过时随变灭，历代几公卿。
题东坡诗集后
熊鉌（元代）

东坡真天人，再拜当敛衽。千古岷峨英，浩气发耿耿。

用世固磊落，作诗更雄骋。熙宁化宜更，当国惜已甚。

胡为叫怒呶，使我毛发懔。九天忠臣心，欲发不暇忍。

雪堂何从容，人事得尽屏。江山拓胸次，风月动佳兴。

我观此时诗，下语已清永。晚吃惠州饭，晨夕对蔬笋。

和陶数十篇，习气脱略尽。岷江几百阻，到海渺万顷。

公诗盖三变，每变辄近正。少年纵横习，岂意造此境。

偶于玄寂中，佳处得深省。学道便为真，此语吾敢信。

文固气所充，要在以理胜。洋洋大雅音，千载叹寥泯。

言诗抑小技，所入宜重慎。我诗难示人，特此聊自警。
昔游诗 其九
姜夔（宋代）

昔游桃源山，先次白马渡。
渡头何清深，鸿鹄在高树。
白马亦洞天，昔人有奇遇。
洞门不可见，但闻水声怒。
瞻彼羽人宅，乃乘方船渡。
修廊夹五殿，重阁映千树。
规模象魏壮，回合绿阴护。
山椒望五溪，壶头入指顾。
故宫在其北，屋瓦带松雾。
古杉晋地物，中空野人住。
外围四十尺，内可十客聚。
我游瞿仙馆，坛上表遗步。
邓下八叠坡，一亭众妙具。
两山抱澄潭，老木枝干互。
瞻前秀而迥，坐久凛难驻。
桃源独不邮，僻在宫南路。
山行转深邃，狙猿纷上下。
石窦出微涓，令我意犹豫。
昔闻渔舟子，水际见洞户。
今看去肖远，定自后人误。
惆怅却归来，此游不得屡。
于今二十年，历历经行处。
泛舟至东村
陆游（宋代）

野水如天远，渔舟似叶轻。
飕飕风渐冷，淡淡月初生。
沙际樵苏路，篱间语笑声。
还家已薄暮，灯火照柴荆。
独游 其三
潘咨（清代）

每过桐江语客星，此中歧路慎伶仃。鲁连才亦纵横术，颜斶言如长短经。

未识乾坤真荡荡，徒耽泉石总冥冥。后来岩谷栖神辈，半类枯禅木石龄。
陶山十咏和邓牧心·任公子钓右
林景熙（宋代）

巨犗长竿钓海波，空遗矶石卧荒坡。
千年无此垂纶手，多少饥民向浙河。
云阳晓行
黄衷（明代）

衡门犹闭晓钟疏，马首回瞻月影馀。石窦煖时藏促织，冰澌融处立舂锄。

田家久歉晨炊晏，山县恒阴日晷徐。我仆莫辞驱策倦，江湖何地足宁居。
敷文阁学士李仁甫挽词十绝
周必大（宋代）

万古仇池一老仙，前身游宦忆西川。
令威化鹤空千岁，何似重来十五年。
再登南楼怀元舆三首 其一
郭祥正（宋代）

欲上层楼足力微，世情尘事老方知。离骚一曲何人会，空使潇湘鬼物悲。
秋雨蚤作有叹
杨万里（宋代）

细雨澹无质，安得更有声。
如何却作泥，亦能妨晨征。
宿昔忽过暄，心知非坚晴。
何须暄晴极，然後寒雨生。
寒暄使人觉，妙物亦何曾。
翦翦自神妙，无乃与物矜。
造物本非作，观者或强名。
老夫近稍聋，此事无暇听。
平生感秋至，此意今已平。
独念老病身，颇不耐夙兴。
何时归故园，宴眠闭柴荆。
鸣鸡亦不留，好梦无吾惊。
他年忆此诗，惘如宿酒醒。
思归已可喜，而况真归耕。
感秋诗
许琮（宋代）

风起木非，菀焉者歇。
故乡在念，何以视月。
众念思归，鸟情望碧。
嗷嗷鸣雁，集彼中泽。
我独伊何，罗此网罗。
父兮母兮，生我实多。
韶州岁事十首 其九
何吾驺（明代）

自然应运奏中兴，也待经纶道乃升。乘气三阳宣德泽，何愁厥角不齐崩。
点绛唇·公子归来
佚名（宋代）

公子归来，画堂深院丛罗绮。绿杯浮蚁。风皱红鳞起。信马斜阳，误入桃源里。珠帘底。淡妆斜倚。一寸秋江水。
过章戴二首 其二
刘克庄（宋代）

曾向明时雪李邕，又闻名在聘贤中。忆言鸱吻施茅屋，忍见龟趺立柏宫。

杯酒昔常陪贺老，只鸡终待哭乔公。情知客泪先难制，邻笛那堪咽晚风。
侵晓书怀四绝句 其二
刘学箕（宋代）

幽虫声唧唧，感此秋夜长。起坐弹鸣琴，兰釭炫馀光。
度岭赠闺人 其五
屈大均（明代）

情多儿女易流连，五十犹迟寡过年。吴札未乾嬴博泪，左思频有惠芳怜。

将雏且度梅花栈，养母鸡营涨海田。忆作啼乌栖白下，依依宫柳拂寒眠。
异兽
陈宗远（宋代）

甬东有异兽，俗名讹曰歆。
其形类猴玃，或谓虎之精。
逐人求口食，咿哑小儿声。
满望乃谢去，不遂辄生嗔。
利爪捥人目，乌喙啄其身。
膏血尽且死，适意方欠伸。
行道足一迹，深山昼掩门。
众疑心是兽，何乃面如人。
不知椎剥吏，人面而兽心。
寄临清方符处士因问讯犹子元焕茂才元焕善书工新声 其一
王世贞（明代）

春风锦缆三千舶，夜月朱薨十万家。侠客新传方处士，彩毫题遍石榴花。
总戎徐侯伯东远访田舍赠诗二首次韵
刘克庄（宋代）

内辞狨橐外菟符，巾褐萧然一老儒。
床上乱书眠当枕，卷中警老摘为图。
雨寒裹饭故人少，雪夜扁舟今世无。
惟有徐君真好事，高轩肯自福之莆。
中秋望月
刘攽（宋代）

中秋自昔赏金波，爽气初凝暑顿过。风雨定时看有数，楼台高处得偏多。

正怜白发宜相照，不为衰颜惜暂酡。愿假长绳留玉兔，望舒能与倩夸娥。
留晚香
李慧之（清代）

●最高楼寿梅屋儒学谭提举九月十九

西江水，分润到全闽。九藻亦生春。秀钟东壁双躔瑞，祥开南极一星明。把紫阳、年月算，恰同庚文公庚戌九月十五生。

前十日、重阳秋正好。后十日、小阳春未透。梅与菊，此交承。酌公菊水来称寿，期公梅实去和羹。要教人，看久远，是功名。
笺年老逢春八首·好花看到半开时
邵雍（宋代）

笺云：风轻如笑处，露重似啼时。
只向笑啼处，浓香惹满衣。
南奔书怀
李白（唐代）

遥夜何漫漫，空歌白石烂。
宁戚未匡齐，陈平终佐汉。
欃枪扫河洛，直割鸿沟半。
历数方未迁，云雷屡多难。
天人秉旄钺，虎竹光藩翰。
侍笔黄金台，传觞青玉案。
不因秋风起，自有思归叹。
主将动谗疑，王师忽离叛。
自来白沙上，鼓噪丹阳岸。
宾御如浮云，从风各消散。
舟中指可掬，城上骸争爨。
草草出近关，行行昧前算。
南奔剧星火，北寇无涯畔。
顾乏七宝鞭，留连道傍玩。
太白夜食昴，长虹日中贯。
秦赵兴天兵，茫茫九州乱。
感遇明主恩，颇高祖逖言。
过江誓流水，志在清中原。
拔剑击前柱，悲歌难重论。
沁园春·初夏遣怀客何阜
陆震（清代）

此地人言，是小扬州，也自繁华。早郊园雨后，争看芍药，游人日午，尽衣春纱。

独有思乡，无聊羁客，闭户巡檐手自叉。身何在，笑居然海角，不比天涯。

风前莫漫长嗟。算有日、轻帆也到家。正烟波万顷，凫雏雁子，风光五月，菱叶荷花。

招手宾朋，水亭深处，绿酒千觚恣意赊。颠狂甚，任玉箫吹裂，画鼓频挝。
寄题永嘉林氏真意堂
洪咨夔（宋代）

萱草迳庭寂，橘花窗户明。
我惟天地性，物自古今情。
玄酒无穷味，朱弦不尽声。
道从涵泳得，宽作读书程。
饯任况之
苏过（宋代）

我如支离人，自负百钧趋。羊肠路九折，伛偻才半途。

道逢任夫子，忽焉巾柴车。问君当何之，驾言返旧庐。

息肩子有日，我愧今不如。嗟哉妻孥累，口腹亦见驱。

一堕世网中，局促辕下驹。秋风送鸿鹄，万里翔天衢。

蓬瀛岂难到，定笑山泽癯。那知羁旅怀，扁舟梦江湖。

行当投劾去，暮景收桑榆。愿回结驷驾，时过原生居。
赋得孤云独往还楞伽山中同石斋先生分韵 其一
徐弘祖（明代）

秋空净无极，兀兀片云孤。不与风同驶，遥令雨自苏。

卷舒如有约，尺寸岂随肤。我欲神相倚，因之径转无。
怀茅山寄句容江大夫
刘宰（宋代）

昔谒三茅君，蹇步穷跻攀。是时秋已高，爽气薄千山。

三峰敛神秀，突兀超尘寰。世变逮狂秦，风俗如髦蛮。

舌在不敢语，冥默疑心讪。咸阳贵公卿，高门拥旗幡。

牵犬上蔡门，回首涕空潸。积骸草木腥，流血川原殷。

所以三君子，决去披榛菅。不以寸草荣，易我白日閒。

徘徊兹山巅，放荡紫翠间。数穷会有归，山空水潺潺。

高风起遐想，往躅芬芝兰。想此弄明月，想此发清弹。

兹坛梯玉京，兹台凝金丹。群仙或朋来，洞户敞幽关。

缥缈钧天奏，依约云旗翻。古涧会流泉，点笔依石阑。

遗墨堕中流，染此乱石黫。世情喜虚诞，诳记谁能删。

峭壁起道边，雨湿苔藓斑。剥藓访旧题，岁月犹班班。

当时往来人，逸翮超笼樊。应期后千载，绿鬓炯朱颜。

御风游汗漫，骑鲸出颓澜。或乘白鹤归，翩跹从妖娴。

寥寥竟谁成，遗迹空浩叹。愚生百世下，逐妄笑冥顽。

幽寻昔未极，云卧衣裳单。杖屦陟层巘，此怀今未阑。

矧闻廊庙议，出师锐除残。将军贾馀勇，弭节期白檀。

已觉赋敛频，更恐戍役烦。圣主哀元元，络绎宽诏颁。

官守孤王明，根节滋吏奸。拟追三君游，物表寄衰孱。

彼美江夫子，拊字周茕瘝。宁甘催科拙，不使杼柚殚。

坐令句曲天，忘此世道艰。傥许占一丘，结庐树墙藩。

渴饮玉井泉，饥挹朝霞餐。永无垂老别，宁忧行路难。

寄书新过雁，一诺未应悭。
偈 其二
智常（唐代）

牛皮靸露柱，露柱啾啾叫。凡耳听不闻，诸圣呵呵笑。
残菊
王安石（宋代）

黄昏风雨打园林，残菊飘零满地金。
擸得一枝犹好在，可怜公子惜花心。
偈颂一百二十三首
释普度（宋代）

见身无实是佛见，了心如幻是佛子。
了得身心本性空，斯人与佛何殊别。
坐底坐，产底立。
触目遇缘，更非他物。
伤王学士
沈佺期（唐代）

闭囚断外事，昧坐半馀期。有言颖叔子，亡来已一时。

初闻宛不信，中话涕涟洏。痛哉玄夜重，何遽青春姿。

忆汝曾旅食，屡空瀍涧湄。吾徒禄未厚，筲斗愧相贻。

原宪贫无愁，颜回乐自持。诏书择才善，君为王子师。

宠儒名可尚，论秩官犹欺。化往不复见，情来安可思。

目绝毫翰洒，耳无歌讽期。灵柩寄何处，精魂今何之。

恨予在丹棘，不得看素旗。孀妻知己叹，幼子路人悲。

感游值商日，绝弦留此词。
至曾田市贻管巡检
谢谔（宋代）

一年三过曾田市，春去秋来瞬息间。
安得此身无俗累，清高长似寨前山。
深树见一颗樱桃尚在
李商隐（唐代）

高桃留晚实，寻得小庭南。矮堕绿云髻，欹危红玉簪。

惜堪充凤食，痛已被莺含。越鸟夸香荔，齐名亦未甘。
送敦复至观音寺再用前韵祝别
郭祥正（宋代）

太道既如砥，安舆宁险艰。通沟水决决，出林鸟关关。

紫诏下天外，黄气生眉间。归当趋玉陛，岂容眷名山。

接物齐彼分，存诚肃吾闲。我心如路草，愿君与春还。
送黄贲赴渭州机宜
赵抃（宋代）

我愧非才敢赠言，告新今幸接英躔。炎威满路千山去，和气流民百口传。

就捧丝纶天子命，到参帷幄主人贤。前筹要使边陲静，报德铭功愿两全。
癸已自南京过泗上
吕本中（宋代）

昔我往矣天欲霜，今我来思梅已黄。淮山澡雪尘垢面，鱼稻扫除藜藿肠。

好风肯伴客帆远，故国不辞归梦长。塔中老人莫相笑，我自寂然渠自忙。
拜新月慢 次周清真韵
吴湖帆（清代）

漱玉飞琼，滋兰纫蕙，隐约帷镫绿暗。一缕莺声，藉芳华歌院。

便相看，宛若惊鸿靥笑嫣媚，舞鹆眸回明烂。缥缈霓裳，似瑶台曾见。

谩萦牵、顿忆秋娘面。还长记、细话湖桥畔。恋恋。往事低徊，几萍踪飘散。

念因循、误入芙蓉馆。如今向、夜月重门叹。这况味、别惹閒愁，恰云屏隔断。
菊花
湛汎（清代）

萧疏几本是天留，洁白纯黄托地幽。种者自知甘苦味，赏心不地绮罗秋。

一枝敢在霜前折，九日应从篱下收。我有孀慈今鹤发，年年益寿向伊谋。
嘉禾百咏·天庆观
张尧同（宋代）

寥阳龙已化，华表鹤空悲。
欲问梁朝事，惟应老桧知。
拟古诗十九首 其十六 凛凛岁云暮
孙蕡（明代）

江潭十月交，霜露萃郊原。卉木无留荣，百草日夜乾。

鸿雁鸣洲渚，猿狖悲空山。闺人念远道，抚节涕汍澜。

川梁一暌隔，魂梦夜不安。厚爱君讵知，新恩忘前欢。

忠诚不见白，剖心良独难。望望千里道，无由生羽翰。
渔妇观音赞 其二
释师范（宋代）

篮内鱼，衣中珠。见买见卖，少实多虚。
送章主簿之江宁侍郎尚文之兄也
曹义（明代）

青杨树底喜为邻，尊酒清谈几度春。诗句远宗唐律度，襟怀不减晋时人。

一官禁阙初承命，千里关河独问津。晓日都亭相别处，马蹄愁踏落花尘。
立雪
洪咨夔（宋代）

立雪穷兰若，侵寒破骕骦。
云迷山糊涂，冰压树琅珰。
瓮底茅柴熟，炉头榾柮香。
乐天随分足，吾秋老田庄。
天骥呈材
卢征（唐代）

异产应尧年，龙媒顺制牵。权奇初得地，躞蹀欲行天。

讵假调金初，宁须动玉鞭。嘶风深有恋，逐日定无前。

周满夸常驭，燕昭恨不传。应知流赭汗，来自海西偏。
有怀
释绍嵩（宋代）

月淡犹明树，岩幽锺磬微。
露滋三径草，寒入五更衣。
栖托情何限，峥嵘岁且归。
漱流今已矣，无限故山薇。
初晴
王安石（宋代）

幅巾慵整露苍华，度陇深寻一径斜。
小雨初晴好天气，晚花残照野人家。
偈颂八十五首
释妙伦（宋代）

二千年前，我不如你，
二千年后，你不如我。
看看，冷处与你著把火。
雨中
贝琼（元代）

江南正月如腊月，花开未开春尚慳。
空中白雨急飞瀑，海上黑云深抱山。
老夫闭门愁不出，十日西窗听萧瑟。
公卿鞴马五更朝，且独高眠舒我膝。
铜雀破瓦不补天，哦诗强学号风蝉。
荒村无路竹鸡唤，载酒何人寻郑虔。
白头为农计亦足，弃书耕田买黄犊。
惜红衣 露筋祠
黄燮清（清代）

水绿春烟，墙红古岸，嫩阴催夕。系棹门前，闲鸥道行客。

垂杨万缕，还认是、蛾眉颜色。愁绝。塘外野风，作落花消息。

明珰宝瑟。依约芳踪，淮流共清澈。招魂荐饮，素月上瑶席。

谁和叩舷哀唱，隔浦数声渔笛。问翠鬟何处，应在碧云天末。
大水叹五首 其五
沈树本（清代）

吾皇仁如天，湛恩垂涣汗。旧税与新租，全蠲岂惟半。

小民一岁间，县门踪迹断。奈何奉行者，天语敢轻玩。

公然肆追呼，不顾人愁叹。况此遭凶荒，岂能免逋窜。

长歌《舂陵行》，千载思浪漫。元结称浪叟，亦称漫叟，《舂陵行》，
除夜怀弟
翁逢龙（宋代）

为官与为客，相望各天涯。
明日同添岁，何年共在家。
梅飘几片雪，灯结两心花。
前月书无报，多因道路赊。
送路司谏侍从叔赴洪州
李端（唐代）

郄超本绝伦，得意在芳春。勋业耿家盛，风流荀氏均。

声名金作赋，白皙玉为身。敛笏辞天子，乘龟从丈人。

度关行且猎，鞍马何躞蹀。猿啸暮应愁，湖流春好涉。

浔阳水分送，于越山相接。梅雨细如丝，蒲帆轻似叶。

逢风燕不定，值石波先叠。楼见远公庐，船经徐稚业。

邑人多秉笔，州吏亦负笈。村女解收鱼，津童能用楫。

唯我有荆扉，无成未得归。见君兄弟出，今日自沾衣。
矫志诗
曹植（两汉）

仁虎匿爪。
神龙隐鳞。
戏作贫诗
陆游（宋代）

左券频称贷，西成少盖藏。
苦饥炊稻种，缘病卖桑黄。
土焙怜烟暖，藜羹爱糁香君看首阳叟，穷死亦何伤？
寄题谭桐舫俯淮阁
朱雘（清代）

淮出桐柏山，逶迤会江河。君能理川渎，胸次吞洪波。

支祁伏不起，金堤郁嵯峨。小阁瞰涟漪，四时闻啸歌。

哀丝间豪竹，天半音谐和。诗书粲坟典，鼎彝蟠籀蝌。

俯视埃壒中，万瓦排蜂窠。鸡鸣市声动，沙岸人如梭。

舟楫鲂鱮贯，轩车蠛蠓多。笑指衣带水，如此神山何。

劳人值暇日，羽扇聊婆娑。凉飙荡烦暑，倦眼青铜磨。

清流本无垢，三五濯纤阿。晦冥不可见，老蟆缘陂陀。

金枢瞰已坏，何大腹皤。吴质翳桂树，空自持斧柯。

褰裳舍之去，河上骑白鼍。回首叫故人，野鹜乱天鹅。

江绕豫章郡，鸥鹭浴盘涡。崔嵬滕王阁，烟雨看渔蓑。
李广文苍水招游长乐留别山中诸子
成鹫（清代）

吾侪生而有志在四方，胡越秦楚同一堂。盛年负剑去乡国，纵横八荒周五岳。

君不见席不暇煖突不黔，千秋万古称圣贤。我生恨不逢二子，负书担囊随骥尾。

骐驎局蹐同驽骀，老死枥下真可哀。故人知我爱游走，远札招邀来谷口。

谷口秋高瓜满园，思量穷老终闭门。今朝名山兴无那，东行路打罗浮过。

罗浮仙人为葛洪，相逢别去何匆匆。临岐赠我双白鹤，千里高飞到长乐。

到时九月秋正寒，主人苜蓿供盘餐。饱食登高纵归目，回首故山见茅屋。

茅屋中间有阿谁，因风寄语遥相思。嗟哉人生岂得长麋聚，白日西驰水东去。

去矣乎，去矣乎，天生我辈无贤愚，圣贤不学皆凡夫。

凡夫圣贤何所学，觉即不迷迷不觉。一朝臭腐化神奇，典坟丘索成糟粕。

我今垂出门，安知行路难。百里半九十，前路何漫漫。

但须另刮一双目，别来三日还相看。
拨棹歌 其十
德诚（唐代）

莫学他家弄钓船，海风起也不知边。风拍岸，浪掀天，不易安排得帖然。
大茅君像
曾极（宋代）

面如赪玉碧矑寒，散发垂腰槲叶乾。
不向大茅峰顶见，时人多作伏羲看。
宋骑吹曲 伎女洗蓝曲第九
谢翱（宋代）

后庭朱黄作衣里，伎女帐帷青曳地。碧绿夜挂寒不收，缘此洗蓝渟露水。

外间学染因得名，不省归朝为国氏。他年寄生产鸱尾，空忆宫中鸟衔子。
自悼
薛令之（唐代）

朝日上团团，照见先生盘。盘中何所有，苜蓿长阑干。

饭涩匙难绾，羹稀箸易宽。只可谋朝夕，何由保岁寒。
句
冯叔豹（宋代）

仙家鳞桧古，小市鹿梨甘。
赠慎叔良 其三
徐积（宋代）

相逢便吐胸中奇，直道而交与世违。砚席已逾三载共，鸾凰须约一时飞。

嗟予从事于今僻，似子知音自古稀。好去上书言得失，买臣犹取虎符归。
己已秋七月不雨人心焦然乃戊午斋宿致城隍清
牟巘五（宋代）

休休早稻已焦卷，晚稻摇风更可怜。
枯尽百源无一滴，老龙何处卷云眠。
送刘羲仲检讨
林敏修（宋代）

二年食贫儿女煎，大寒客居衣里穿。闭门穷巷气不屈，谁问过午无炊烟。

腹中万卷自得饱，冷热不假世人怜。思归一日止旧隐，墙垣荆棘荒三椽。

青山不肯埋妙器，幅巾却作康庐仙。今年再渡江北船，旋买走马趋日边。

即今日月九天上，陛下旰食思求贤。结交老苍半台阁，亨衢插翼看翩翩。

朱颜谁无起家念，壮志输君先著鞭。我今憔悴类蟠木，斧斤不到终天年。

病身无用聊自惜，对榻犹堪雨夜眠。
冬夜
陆游（宋代）

翩翩残历不满纸，坎坎叠鼓无停挝。
白残未消古鼎火，灯暗尚停寒缸花。
长安故人日已远，锦江小筑天之涯。
拘挛动觉吏有责，幽独更似僧无家。
卧闻沙雁叫空阔，想见雪谷森谽＊。
起提一笔扫疋纸，入卷飒飒奔龙蛇。
沪贡士二十人端平元年手书增郡国贡士员沪增
魏了翁（宋代）

天地中间着此身，合将位育入经纶。
阴阳固自生成我，爵禄安经富贵人。
利欲当权心退舍，诐淫得路俗迷律。
诸君自此腾骧去，原以先知觉此民。
登云庵
释正觉（宋代）

屠苏对碧溪，霜草露幽蹊。
顾我丘壑醉，知谁尘土迷。
萝门窥窈窕，雪磴履高低。
猿鸟未相弃，伴人烟树栖。
句
吴炯（宋代）

谁知吾子被棱粥，压倒东坡玉糁羹。
一剪梅 雨中剪菊花赠纫兰妹
顾太清（清代）

暮秋天气太无聊。风又凄凄，雨又潇潇。清樽共酌恨难招。

一道重城，千里之遥。

东篱乍满冷香飘。次第开来，昨日今朝。露黄亲剪好丰标。

满贮筠篮，玉蕊金苞。
送程给事知越州
王存（宋代）

集仙词职琐闱郎，曾领共工使出疆。万里初还辽海节，一麾俄出会稽章。

金环赐带饶新贵，熊轼褰帷过故乡。政事有馀诗笔健，卧龙山直鉴湖光。
明日欲对通夕不成寐枕上赋墨梅诗还契师宿逋 其三
许及之（宋代）

苍颜幸没黄尘里，清梦忽堕孤山涯。处士桥边卷蓬相，痴儿莫讶得香迟。
秋思
梅尧臣（宋代）

梧桐在井上，蟋蟀在床下。
物情有与无，节候不相假。
寥寥风动叶，飒飒雨堕瓦。
耳听心自静，谁是忘怀者。
归家
李若水（宋代）

陇头一片白云飞，仆乎束装吾欲归。故人故人莫强挽，箧中流尘昏泪衣。

泪衣虽昏尚堪著，庭前儿戏慈颜乐。官高如天印如斗，问君此乐应还有。
何满子
和凝（五代）

正是破瓜年几，含情惯得人饶。桃李精神鹦鹉舌，可堪虚度良宵。却爱蓝罗裙子，羡他长束纤腰。
写得鱼笺无限，其如花锁春晖。目断巫山云雨，空教残梦依依。却爱熏香小鸭，羡他长在屏帏。
汉江上作
罗隐（唐代）

汉江波浪渌于苔，每到江边病眼开。半雨半风终日恨，

无名无迹几时回。云生岸谷秋阴合，树接帆樯晚思来。

对此空惭圣明代，忍教缨上有尘埃。
霜天晓角
吴潜（宋代）

为花问月，谁把金瑰屑。犹有残英剩蕊，秋向老、香逾冽。

且莫都攀折，有个人愁绝。纵使姮娥念旧，星星鬓、如何说。
冬日杂咏三首 其三
张邦奇（明代）

满目悲生事，玄阴梗夕晖。对村灯焰冷，穿幄笛声微。

改火仍逋旧，饥年半习非。枉教啼络纬，勤织也无衣。
题兰四首寄浦城故人潘医学廷瑞 其二
倪岳（明代）

猗兰在空谷，幽人时采之。采之结为佩，将以遗所思。

楚水有馀波，湘累有深辞。孤贞谅自保，白首以为期。
偶作
杨简（宋代）

曩疑先圣啬于言，可不明明细细传。
今醒从前都错认，更加详后即纷然。
杨柳枝·梦悟青霄月正高
王哲（金朝）

梦悟青霄月正高。射蟠桃。一枝白笔得逢遭。更兼刀。应手诗词随写染，运风骚。玉笺上面起云涛。任陶陶。
居拟苏武四首
汪元量（宋代）

黄鹤一远举，千年方始归。
众鸟念其群，哀鸣亦相依。
彼美双鸳鸯，一旦生乖离。
幸有盈尊酒，聊以与子违。
请歌远游吟，慷慨声以悲。
清商咽丝竹，激烈怆复悽。
行人不可留，万里将何之。
念子日已远，会念未有期。
挽首长叹息，泪下沾我衣。
安得生羽翰，与子成双飞。
乔将行，烹鹅鹿出刀剑以饮客，以诗戏之
苏轼（宋代）

破匣哀呜出素虯，倦看鶂鶂听呦呦。
明朝只恐兼烹鹤，此去还须却佩牛。
便可先呼报恩子，不妨仍带醉乡侯。
他年万骑归应好，奈有移文在故丘。